
NAIMA SIMONE

HEVN PÅ AGENDAEN

Oversatt av Lena M. Bakke

Miniserie: Boston-milliardærene


Det som starter som falske forhold kun på papiret, ender med lidenskap og lengsel. Dette er fjerde del av den hete miniserien Boston-milliardærene.

Kjære leser.

Jeg har alltid blandede følelser når jeg nærmer meg slutten av en serie. Jeg er glad og opprømt fordi alle endelig får sin lykkelige slutt, men jeg er også trist fordi det er over. Jeg får ingen nye besøk av disse karakterene som jeg har tilbrakt de siste par årene med. Jeg tar farvel. Nei, det var ikke en tåre!

Da jeg først så for meg Farrell-brødrene, visste jeg at det var fire av dem, selv om bare tre ble nevnt i Barrons testamente. Det er noe mystisk, forlokkende og sexy med de svarte fårene, og han har alltid vært min yndlingsheltetype. Så jeg visste at den fjerde broren måtte være familiens ukjente svarte får. Og når vi så legger til hevn, drevet av kjærlighet til familien, da har du den typen helt jeg elsker!

Og Nico Morgan traff meg også i hjerterøttene selv om han er tøff utad. Men Athena Evans lar ingen valse over seg. Hun er minst like tøff som ham, og det å skrive om deres utfordrende, men følelsesfulle og sensuelle vei mot kjærlighet var så moro.

Jeg håper du vil like dette siste kapittelet om Boston-milliardærene og forelske deg i Nico og Athena! Kos deg med lesingen!

Naima


1

Den som sa ʼhevn er en rett best servert kaldʼ hadde tydeligvis dårlig fantasi.

Hvis ikke hevnen kom umiddelbart, kunne kanskje den andre personen glemme hva de hadde i vente. Eller kanskje vedkommende ʼfant Jesusʼ og ikke lenger var den samme drittsekken som fortjente det han fikk.

Eller verre.

Personen kunne dø.

Så, nei, hevn var best servert brennende het.

Nico Morgan sto på fortauet utenfor Brighton Bakery på Washington Street. Trafikken var støyende, og fotgjengerne skyndte seg forbi, på vei til jobb, skole eller lokale kafeer.

Men ingen av bakeriene i nabolaget kunne måle seg med kakene i glassdisken til Evans Bakery.

Navnet var like enkelt som maten og familien innenfor.

Vel, mesteparten av familien.

På glasset i den brede inngangsdøren var det et bilde av en elegant hvit kake og sjokoladekjeks. Hvis han husket riktig, og det gjorde han alltid, enten det gjaldt medisiner, fortjeneste, tap eller fornærmelser, hadde Glory Evans sørget for at de ansatte vasket dette vinduet hver morgen. Og et par ganger om dagen hvis nødvendig. Rapporten til privatetterforskeren hadde avslørt at hun døde tidligere i år, fordi hun aldri helt kom seg etter et slag for noen år siden. Barnebarnet hadde overtatt den daglige driften.

Da han kom inn, slo duften av sukker, vanilje, nybakt brød og nytraktet kaffe mot ham. Folk flest ville synes det var rart at den søte duften vekket begjæret i ham. Men så ville heller ikke folk flest forbinde de duftene med kvinnen som kom gjennom svingdøren fra kjøkkenet.

Athena Evans.

Nicos blikk smalnet da han studerte den slanke, men formfulle daglige lederen av bakeriet mens hun varmt tok imot kundene, selv om hun hadde et brett fullt av bakervarer i hendene. Blikket hans fulgte ferden hennes gjennom det fulle rommet. Han så de velkjente ansiktstrekkene, de smale skuldrene og den forførende, men samtidig uskyldige vrikkingen på hoftene, samt de lange, veltrente beina.

Det var ingenting uskyldig med Athena Evans.

Det hadde han personlig og intimt erfart.

Athena ropte til den lavere kvinnen, søsteren, bak disken. Nico så varmen i smilet, i hele ansiktstuttrykket. Det var fordi Athena ikke bare smilte med munnen. Det begynte der, men gjorde også de skarpe kinnbeina mykere og lyste opp de brungrønne øynene, slik at de virket mer grønne enn gyllenbrune. Det gjorde hele holdningen hennes mer avslappet.

Det hadde vært noe av det vakreste ved henne.

Det hadde også blitt noe av det han hatet mest ved henne.

Athena rundet hjørnet på disken, med brettet høyt i været, uten antydning til at hun slet. Begjæret pulserte i årene da han så armmusklene stramme seg nedenfor den solgule, ermeløse solkjolen, som fremhevet den vakre mørkebrune huden. Hun satte lett brettet på disken uten å virke sliten. Mange års jobbing i familiebakeriet skapte den typen utholdenhet.

Dessuten ville Athena heller aldri vise at hun var sliten. Det gjorde ikke den perfekte datteren, barnebarnet eller søsteren.

Og Nico håpet at den håpløse jakten på perfeksjon skulle hjelpe ham å nå målet sitt.

Det var den eneste grunnen til at han sto på sin ekselskerinnes arbeidsplass, tre år etter at hun slo opp.

Alt en var villig til å gjøre for hevn.

Forventningen bruste i årene. Fordi alle planene han hadde jobbet med, levde for, sakte begynte å falle på plass, men også fordi han sto i denne butikken, like ved denne kvinnen. Elektrisiteten gled sitrende over huden da han ventet på at hun skulle oppdage ham slik at han fikk et glimt av sjokket, av hatet, av … Han var grådig på alle følelser og reaksjoner.

I tre år hadde han ikke tillatt seg engang å se henne, men nå førte skjebnen til at han trengte henne. Det ville ikke fungere med noen andre enn Athena Evans. Og han skulle tillate seg å nyte henne.

Til oppgaven var fullført.

Da var det han som skulle avslutte det, og gå sin vei. Athena hadde minnet ham på en veldig viktig lekse. Knytt deg aldri til noen.

Stol kun på den personen som aldri vil svikte deg – deg selv.

Athena tok bakervarene av brettet. Da hun var ferdig, gled blikket over lobbyen, og han stålsatte seg. Objektivt burde han være bekymret for iveren som gled gjennom ham, men han tenkte at det måtte skyldes opprømthet fordi han skulle igangsette planene sine. Ikke det øyeblikket da hun …

Blikket hennes møtte hans. Øynene ble store.

Fulle av sjokk, forferdelse og raseri.

Han smilte.

Uten å slippe ham med blikket, hvisket hun noe i søsterens øre. Uansett hva det var, fikk det Kira Evans til å sende ham et ampert blikk. Smilet hans bleknet ikke. Tilfredsheten brant så hett. Kira nikket, og Athena satte kursen rett mot ham, uten antydning til et vennlig smil.

Og da hun stoppet foran ham, slukket ikke de kalde øynene lysten hans til å sette tennene i punktet der halsen og skulderen møttes, og ta en bit.

«Hva i helvete gjør du her?» Før han rakk å svare, ristet hun på hodet. «Glem det, for jeg bryr meg ikke. Bare stikk.»

Han hevet et øyenbryn. «Du vil ikke at jeg skal gjøre det.»

«Jo, det gjør jeg virkelig.»

«Jeg trenger å snakke med deg, Athena. Fem minutter. Hva er det sammenlignet med tre år?» spurte han og stoppet da munnvikene hennes trakk nedover. Raseriet bruste opp, men han kvalte det. En gang hadde han kanskje brydd seg om at hun forlot ham, men ikke nå. «Tro meg. Du vil høre det jeg har å si.»

«Tro deg.» Hun la armene i kors. «Det er kanskje ikke ordene du vil begynne med.»

«Kaster vi stein i glasshus?» Han skakket på hodet. «Vi kan stå her og utveksle komplimenter, eller du kan bli med meg utenfor så vi kan snakke.»

Han smilte, og det føltes ikke smålig, antakeligvis fordi det ikke var det. Da de var sammen, hadde hun likte å spille rollen som Askepott for familien sin, så han konstaterte bare fakta.

«Fortsatt en drittsekk, ser jeg.»

Hun gjengjeldte smilet hans, men det var så ulikt det hun hadde gitt søsteren. Det forrige smilet hadde vært kjærlig og varmt. Dette var nærmest et snerr. Bra. Han trengte ikke hengivenheten hennes for dette. Han foretrakk fiendtligheten, da visste han i hvert fall hvor de sto.

Da var det i det minste litt ærlighet mellom dem.

«Velger fortsatt et liv som martyr med blind lojalitet, ser jeg», sa han glatt, bare antydningsvis syrlig. Tross alt var det offerrollen hennes som ville være fordelen for ham. «Fem minutter, deretter drar jeg. Og, Athena …» Han lente seg nærmere. «Du vil angre hvis jeg gjør det.»

Raseriet fylte øynene hennes, men det gjorde også usikkerheten.

«Fem minutter.» Hun nikket mot baksiden av butikken. «Kontoret mitt, ikke utenfor.»

Hun hev seg rundt og gikk gjennom butikken, og han fulgte etter litt saktere, oppmerksom på de nysgjerrige blikkene som fulgte dem, men han så kun kvinnen foran ham. Han så de vakre brune krøllene som strøk mot de anspente skuldrene, og den smale ryggen over de runde hoftene og bakenden som fortjente sin egen religion.

Han trakk til seg blikket. Hun, og bakenden hennes, kunne ikke påvirke ham lenger. Athena var en vakker kvinne, det ville være løgn å benekte det, men han hadde latt den skjønnheten styre både seg og pikken en gang før. Aldri igjen.

Athena dyttet opp svingdøren til kjøkkenet, og tok til venstre mot en opplyst korridor. Innrammede bilder pyntet veggene her, som i bakeriets hovedlokale. Svart-hvitt-bilder fra butikken på 1960-tallet da den først åpnet, og fargebilder fra nåtiden. Bilder av familien gjennom tiår, som stolt fremviste familiearven og familiefirmaet.

Han visste at Athena planla å føre den tradisjonen videre, koste hva det koste ville.

De kom til en lukket dør, som hun låste opp og gikk inn. Han fulgte etter, inn i det lille rommet som duftet som henne, og tydeligvis var hennes. Potteplanter i vinduskarmene. Flere bilder av familien på pulten. Kokebøker og blikkbokser som virket kjent fordi de pleide å stå i bokhyllene hans.

Han valgte å bli stående med korslagte armer, og møtte det stødige blikket hennes. Hun ble også stående bak den gamle, slitte pulten.

«Du kom sikkert ikke hele veien til Brighton for å stirre på meg. Hva er dette mystiske, viktige temaet du må snakke med meg om?» spurte hun syrlig.

«Barron døde.»

Et lavt gisp unnslapp henne, og et øyeblikk myknet ansiktet og øynene ble litt varmere. Raseriet slo gjennom ham. Han trengte ikke medlidenheten hennes.

Og Barron fortjente den i hvert fall ikke.

«Så leit, Nico», mumlet hun.

En gysning gled nedover ryggraden hans, og han slet for ikke å avsløre reaksjonen da hun viklet navnet hans rundt tungen. Den samme tungen kunne like gjerne ha kjærtegnet pikken hans, for så erotisk traff lyden ham.

Det virket nesten som helligbrøde at første gangen hun sa navnet hans på tre år, var for å beklage dødsfallet til mannen som var sæddonor for moren hans tretti år tidligere.

Til helvete med medfølelsen hennes.

«Jeg beklager ingenting», sa han hardt.

Hun stirret på ham, og han møtte blikket hennes stødig.

«Hvor lenge er det siden?»

«Nesten ni måneder.»

«Virkelig?» Hun rynket pannen. «Det har jeg ikke fått med meg. Går det … bra?»

«Har jeg det bra?» Han smilte. «Jeg er ekstatisk, Athena. Drittsekken brenner i helvete. Det blir nesten ikke bedre enn det.»

Hvis bare moren hadde levd og fikk oppleve det. Det hadde gjort Barron Farrells dødsfall enda bedre.

Etter alle de tøffe, smertefulle årene for Rhoda Morgan, etter at han forlot henne med et spedbarn, burde hun ha stått ved graven.

«Var det det du kom for å fortelle meg?» spurte hun forvirret. «At Barron Farrell er borte? For jeg vil ikke virke uføls…»

Han veivet avvisende med hånden. «Nei, jeg hadde ikke kjørt i tjue minutter fra sentrum for å fortelle det. Selv om jeg delvis fryder meg over at han fikk som fortjent, er jeg også opprørt.»

«Det er forståelig.» Stemmen hennes ble mildere. «Følelsene dine for ham må være … kompliserte. Det må ha vært ting du ville si før han …»

Nicos bryske latter avbrøt henne. «Kompliserte? Følelsene mine for Barron Farrell var de enkleste av alle. Hat. Avsky. Men du har rett, det var ting jeg ville fortelle ham før han døde. Som hvilken hjerteløs drittsekk han var og at han ikke fortjente å bli kalt mann og enda mindre far. Og at han en dag skulle få kjenne hvordan det var å bli frarøvet alt han var glad i.»

«Men han frarøvet deg det, ved å dø.»

Rødglødende og brutalt sinne dundret gjennom ham. «Ja», freste han. «Han frarøvet meg retten til å la ham betale for hver tåre min mor gråt, hver cent hun skrapte sammen, hvert grå hår hun fikk altfor tidlig.»

Helvete.

Det var ikke slik han hadde planlagt denne samtalen. Han stakk hendene i bukselommene og travet frem og tilbake. Det var ikke mye plass i det lille rommet, og han endte opp foran et slitent arkivskap og en potteplante. Enda et bilde sto på toppen. Dette var av Athena og Glory Evans utenfor bakeriet.

Familie.

Hun klamret seg til dem.

Ettersom moren hans var borte, hadde han ingen slike livbøyer.

Hun hadde vært borte et år nå, og herregud, som han savnet henne. Men i de verste øyeblikkene overbeviste han seg selv om at han hadde det bedre uten slike bånd. Da slapp han å vente på at båndene skulle kuttes. Da slapp han å stole på mennesker som plutselig kunne forsvinne.

Ingen kunne dø og etterlate ham knust og alene.

Ingen kunne bruke de samme båndene som et nett, for å fange ham.

Slik han planla å gjøre med Athena.

Skyldfølelsen blafret i brystet, men han kvalte den. Det var ikke rom for den. Ikke med henne, og ikke når det gjaldt Barron. Ingen av dem hadde sett seg tilbake da de forlot ham. Han hadde ikke vært nok for noen av dem. Så nei, han verken angret eller skammet seg over handlingen sin.

Dette var for ham.

Og for moren hans.

«Han er borte, Nico. Du kan ikke hevne deg på en død mann», sa hun med samme milde stemme. Den tonen minte ham om en tid da han hadde delt ting med henne som han hadde skjult for alle andre enn moren. Minnet ham om en tid da han hadde trodd … på henne. På dem.

Da han trodde på en løgn.

«Det er der du tar feil.»

Han snudde seg mot henne igjen.

«Hva snakker du om?»

«Han er kanskje død, men arven hans lever fortsatt. Farrell International er fortsatt i drift, og blomstrer med sønnene hans ved roret. Hvis han er utenfor rekkevidde, går jeg etter det eneste han noensinne brydde seg om, nemlig det selskapet.»

«Vent, vent.» Hun løftet hendene. «Sønner? Jeg mener du sa at han bare hadde en sønn, bortsett fra deg.»

«Nei, Barron hadde visst for vane å få barn og deretter forlate dem og mødrene deres», sa han. «Nyheten har stått i alle finansaviser og sladderpressen. På opplesningen av Barron Farrells testamente oppdaget Cain Farrell at ikke bare hadde han to ukjente yngre brødre, men han måtte også dele arven med dem, altså Farrell International. Barron hadde satt som vilkår at de måtte jobbe sammen i selskapet i ett år, ellers ville Farrell bli splittet opp og solgt. De valgte å bli, og de siste ni månedene har selskapet gått veldig bra. Kanskje bedre enn det gjorde under Barrons ledelse.»

Hun ristet på hodet. «Vent nå litt. Du sa at Cain Farrell oppdaget at han hadde to brødre. Det er feil, med mindre du er en av de to?» Hun veivet med hendene. «Nei, det kan ikke stemme, for du jobber ikke i Farrell International.»

«Det er ikke feil. Barron inkluderte de utenomekteskapelige sønnene han mente å vedkjenne seg, i testamentet. Og han fortsatte å benekte eksistensen til den han hadde fornektet i over tretti år», sa han slepent.

Munnen hennes ble til en flat strek, og øynene smalnet i sinne.

Sjokket skjøt gjennom ham. Hun var sint på hans vegne. Det var sjelden noe overrasket ham, men hun hadde akkurat klart det umulige.

«Jeg hater å snakke stygt om de døde, men … for en drittsekk.»

Det trakk i munnviken hans, men han kvalte smilet. Å finne Athena Evans henrivende, var å bevege seg ut på et skråplan som førte til ødeleggelse. Ettersom han trengte henne, var det viktig å huske hvor stor skade hun kunne forårsake. Hvis hun sa ja til dette, og det ville hun garantert, skulle han aldri være dum nok til å slippe henne innpå seg igjen.

«Ikke at jeg ikke føler med deg, men jeg forstår ikke hva dette har med meg å gjøre.»

Han gikk mot pulten. «Du skal hjelpe meg å få det jeg aller helst vil ha, Athena. Rettferdighet.»

For moren hans. For ham selv.

Hun blunket. «Jeg skal … hjelpe deg», gjentok hun sakte. «Jeg forstår ikke.»

«Jeg mente det jeg sa om å splitte Barrons arv. Aksje for aksje. Akkurat nå eier Cain og Achilles Farrell og Kenan Rhodes aksjemajoriteten. Resten av aksjene er fordelt på aksjeeierne i Farrell International. Eller det tror de. Jeg har jobbet i årevis og kjøpt opp aksjer, og jeg eier nesten like mange aksjer som dem. Om noen få uker eier jeg flere, og da får jeg aksjemajoriteten i Barrons selskap.»

«Og hva planlegger du å gjøre hvis du får det?» spurte hun.

«Når jeg får det, planlegger jeg å bli Barron Farrells sønn.» Han smilte svakt.

Hun kunne tolke det akkurat som hun ville.

«Jeg aner ikke hva det skal bety.» Hun la armene i kors. «Men det betyr ingenting, for jeg vil ikke delta i … hva nå dette er.»

«Men du er ikke bare ʼen deltakerʼ, Athena, du skal være partneren min.»

Øynene hennes ble store. Sakte senket hun armene og stirret på ham. Spenningen gnistret i rommet og traff ham gjennom dressjakken og skjorten. Opprømthet. Den bruste i årene.

Hvordan kunne han ha glemt at det aldri falt henne vanskelig å utfordre ham, å protestere? Der andre viste ham unnfallenhet og til og med frykt, utfordret hun ham med blikket, med ordene … kroppen. Nei. Athena Evans hadde aldri knelt for ham.

Med mindre hun hadde lyst til det.

«Og hvorfor i helvete skulle jeg gjøre det, når det å være partneren din var så oppskrytt den første gangen?» Hun skar en grimase. «Nei, jeg tror jeg står over.»

«Vet du hva broren din har holdt på med, Athena?» Han lente seg mot pulten hennes. «Mens du har slitt for å holde dette bakeriet flytende, aner du hva broren din har holdt på med bak din rygg?»

Hadde han ikke fulgt så nøye med, ville han kanskje ikke ha sett frykten i blikket. Men det gjorde han. Han så også at ingenting annet ved ansiktsuttrykket eller holdningen hennes forandret seg.

Fortsatt Evans-familiens portvokter. Den modige beskytteren.

Han regnet med den lojaliteten.

Allikevel antente en glo av raseri dypt inni brystet. Den samme blinde lojaliteten overfor mennesker som elsket henne, men som aldri verdsatte henne eller tilbød henne den samme omsorgen hun viste dem. Det var det som hadde ødelagt henne og Nico, og hun hadde forlatt ham.

Han fant frem tre brettede ark fra innerlommen sin. Uten å bryte øyekontakten skjøv han arkene over pulten mot henne. Da hun kikket på papirene, virket hun nesten redd for å røre dem.

Lurt.

For hun kjente Randall Evans og visste hva han var i stand til.

Nico kunne kalle Athena mye rart, og i dagene etter at hun forlot ham, hadde han gjort det, men aldri feig. Nå strammet kjeven hennes seg, og hun brettet ut arkene og leste det øverste. Hun ville ikke trenge å lese resten. Den første siden, hvor det sto Gjeldsbrev, fortalte hva det var.

Han ventet mens hun leste. Et lån på tre hundre tusen dollar, som Randall Evans hadde tatt opp i den lokale banken, med bakeriet som sikkerhet. Noe han kunne gjøre fordi han som eldste barn arvet bakeriet da Glory Evans døde tidligere det året.

Korrigering.

Eldste biologiske barn.

Teknisk sett var Athena den eldste, men hun var også adoptert, og tydeligvis ikke bra nok til å arve Evans-familiens dyrebare bakeri.

Men selv etter den forbigåelsen ble Athena værende.

Gloen inni ham ble til en flamme.

«Dette kan ikke være …» hvisket hun.

«Sant? Ekte?» Han hevet et øyenbryn. «Fordi han aldri ville gjøre noe sånt uten å snakke med deg først? Fordi han aldri ville sette firmaet deres på spill når du allerede sliter med å betale regninger og lønninger, og holde hodet over vannet?»

Blikket hennes gikk til dokumentet igjen. «Det står her at forfallsdatoen først er om to år. Hvorfor viser du meg dette nå?»

«Lånet ville ha hatt forfallsdato om to år hvis broren din hadde betalt de månedlige avdragene. Imidlertid ligger han seks måneder på etterskudd, og banken er i ferd med si opp lånet. Hvis det skjer … Nei, når det skjer, må hele det gjenværende beløpet betales, og hvis ikke broren din klarer det, tar de pantet sitt.»

Hun lukket øynene og bannet taust. Dokumentet skalv i hånden før hun la det på pulten og hev seg rundt, som for å komme seg unna papiret, som om det utgjorde en trussel.

Det var ekte angst Nico så i øynene hennes før hun lukket dem. Hadde hun lyst til å rive lånedokumentene i filler? Det ville ikke forandre at broren hennes hadde ødelagt alt for henne og familien ved å være den samme egoistiske, selvopptatte drittsekken han alltid hadde vært.

Følte han en trang til å klemme henne mot brystet og holde henne?

Nei, det hadde han ingen rett til lenger, og selv om hun hadde tillatt det, hadde han ikke gjort det. En berøring av silkemyk hud, et sniff av den varme, søte duften, så ville han lure seg selv til å tro at han kunne stole på henne. At hun ville bli værende.

Kun en person i livet hans hadde blitt værende, og hun var død.

Han hadde bare seg selv.

Og vissheten om at Athena var lojal mot en utakknemlig, bortskjemt familie.

Athena stoppet foran det lille vinduet med den uinspirerende utsikten mot bakgården. Det ble stille lenge, og Nico sa ingenting.

Han trengte ikke å se ansiktet hennes for å føle kaoset hun utstrålte. Det senkede hodet, som blottla den sårbare nakken, de nedsunkne skuldrene og øyevippene som blafret mot kinnbeina, fortalte en historie.

Tretthet.

Bekymring.

Nederlag.

Noe stygt skar gjennom ham. Han hadde forårsaket dette.

Hun burde aldri bære på dette. Det var bare ikke riktig.

Helsike.

Han tok et ufrivillig skritt mot henne …

«Hva vil det koste meg å få dette til å forsvinne?» Hun hev seg rundt mot ham igjen.

Den uberørte, rolige masken var tilbake. Lettelsen fosset gjennom ham. Bra. Han trengte ikke en knust Athena. Han trengte krigeren hun var oppkalt etter. Og denne kvinnen, som stirret på ham i avsky, fristet ham ikke til å gjøre noe så latterlig som å revurdere planen sin.

«Det er derfor du er her, ikke sant?» fortsatte hun. «Det er tilbudet jeg ville angre på ikke å høre? Du trenger meg til å være, hva kalte du det, partneren din? Og hvis ikke lar du banken si opp lånet?»

«Ja.» Da hun snappet etter pusten, var det luft til det rasende bålet som fortsatt danset i brystet hans. «Det er din og dine foreldres jobb å rydde opp i kaoset etter broren din, ikke min. Hvis du går med på vilkårene i avtalen min, betaler jeg lånet. Evans Bakery vil være gjeldfritt og trygt. Til neste gang. Og vi vet begge at det blir en neste gang.»

«Hva er disse vilkårene?» presset hun frem.

Han stakk hendene i lommene igjen for ikke å gripe henne og riste litt vett i henne, om hvor bortkastet det var å hjelpe en nesten tretti år gammel mann som insisterte på å oppføre seg som en guttunge. Nico forsto hvorfor foreldrene gjorde det, men hun? Nei, det forsto han aldri.

«Du later som du er min forlovede de neste seks månedene. Det inkluderer deltakelse på både sosiale og forretningsmessige arrangementer, middager, fester eller der hvor jeg måtte trenge deg. Jobben din er å overbevise alle, spesielt Cain og Achilles Farrell og Kenan Rhodes, så vel som deres bedre halvdeler, om at vi er forelsket i hverandre. Med andre ord er jobben din, Athena, å få meg til å se ut som en god mann.»

Hun lo vantro. «Hva i helvete? Hører du hvor vilt dette høres ut? Seriøst, liksom? Av alle ting jeg trodde du skulle si da du kom innom i dag, var ikke dette engang med blant topp tjue.»

«Men allikevel vil du si ja, for da får du beholde dette bakeriet. Ellers mister du det. Det er valgene dine.»

«Hvorfor meg?» ramlet det ut av henne. Desperasjonen var tydelig. «Og hva skal du tjene på dette narrespillet? Hvorfor gjør du det?»

«Hvorfor deg?» Han hevet et øyenbryn. «Det er hensiktsmessig og praktisk. Jeg har ikke tid eller tålmodighet til å finne en kvinne som vil spille rollen til en kvinne som kjenner meg, når jeg allerede har en som gjør det. Og så godt også.» Han lot blikket gli over de vakre øynene, de perfekte kinnbeina og den utsøkte munnen, før han senket det til den slanke kroppen med frekke, frodige former. «Dessuten ville en annen kvinne kanskje innbille seg noe. Dette er et arrangement, ingenting annet. Når de tre månedene er over, vil jeg ikke ha problemer med å avslutte noe som aldri var ekte i utgangspunktet. Du vil ikke ha noen problemer med å gå din vei.»

Hun hadde allerede bevist at hun var veldig god til det.

«Og med deg ved min side, vil jeg helt uten mistanker få tilgang til Barrons sønners indre krets. Hvem ville tro noe galt om en lykkelig forlovet mann? Og hvorfor jeg gjør dette?» Stemmen var full av bitterheten han hadde båret på i flere tiår. «Fordi jeg kan. Fordi den drittsekken vil rase i helvete når han vet at jeg eier det elskede selskapet hans. Fordi jeg ikke kan eksistere i en verden hvor navnet Farrell lovprises. Det fortjener å bli glemt.»

Hun trakk pusten dypt før hun ristet på hodet. «Nei, jeg kan ikke gjøre dette. Du gjør meg til medsammensvoren i en plan som vil ødelegge liv. Og hvis du ikke tror noe av det vil slå tilbake på deg og såre deg …» Hun holdt opp hendene. «Jeg kan ikke.»

«Så du sier nei av bekymring for sjelen min?» Han lo bjeffende, og hun rykket så vidt til. «Glem den falske bekymringen. Bare for å gjøre det klart, du lar meg gå ut av den døren enda du vet at bakeriet ditt stenges om noen få uker. Hvis jeg går, kommer jeg ikke tilbake, Athena.»

Blikket hennes gikk til dokumentet på pulten, og igjen trakk hun pusten dypt før hun besluttsomt møtte blikket hans. «Ja, det er klart.»

Sjokket slo gjennom ham, sammen med et støt av følelser han ikke hadde opplevd på tre år. Frykt. Tvil.

Ikke pokker om han lot henne se det.

«Hvis det er avgjørelsen din.» Han forlot kontoret uten å se seg tilbake.

Tidligere hadde hun stjålet hjertet hans, knust det og forlatt ham. Fra han ble kjent med henne, hadde hun konstant overrasket ham. Hvorfor skulle det være annerledes nå?

For Athena Evans hadde aldri gjort som forventet, ikke engang når han trengte det.

